ДгъэлъэпIэнущ фи цIэр
Бемырзэ Мухьэдин
Ди шыпхъухэ, дядэ-анэхэ, ди къуэшхэ,
ЩIы фIыцIэр жэнэт пщIащэ зыхуэхъун,
Насыпыр лъэпкъ къабзагъэкIэ ягуэштэм,
ЩымыIэт хьэрхуэрэгъу фэ къыфхуэхъун.
Фи лIыгъэкIэ фэ псоми фраплъапIэт,
Фи хабзэкIэ Кавказым фрищIыхьт,
Фи Хэкум къизышием зэ и лъапэ
Къыщыхъурт илъэгъуахэр жэнэт пщIыхь.
АрщхьэкIэ пцIыр здэуэркъ мы дунеижьу,
Здэмысэу хейхэр, мысэхэр здэхейм,
Лъыпсае зауэм къыфхукъуэури и жьыр,
ИщIащ фи натIэу щыIэм я нэхъ Iейр.
Иныкъуэр фикIуэдащ зэуапIэ губгъуэм,
Иныкъуэр гъеймрэ узымрэ фихьащ.
Абыхэм къащIэнар ищхъэрэ жьыбгъэм
Зэрыдунейуэ дыщрикъухьащ.
Дэ дыпсэухукIэ дгъэлъэпIэнущ фи цIэр,
ФлъэкIащи фи псэ къабзэхэр щIэфтын,
КъарукIэ къывэбэкI хамэдзэ фIыцIэм
Лъэпкъ щIыхьыр имыщIыным лъэгущIэтын.
Лъэпкъ щIыхьым зи псэр шэпэIудз хуэзыщIу,
ЯукIыхункIэ бийм хуимыкIуэтахэм,
Хьэжрэту мыжурэпэм ирихужьэу,
ИстамбылакIуэ гъуэгум текIуэдахэм
Щана псэ нэхухэм я фэеплъщ мы сынри.
Адыгэ, зэтеувыIи, хуэгумэщI…
Къэбэрдей зауэлI. Сурэтыр Гагарин Григорий ищIащ. 1842 гъэ
Адыгэ зауэлIхэр бгым къох. Сурэтыр Грузинский Павел ищIащ. 1852 гъэ
Iэнапэ щыщ адыгэ зауэлI. Сурэтыр Гагарин Григорий ищIащ. 1840 гъэ
